b'\n_START_ARTICLE_\nKaraliau\xc4\x8diaus universitetas\n_START_PARAGRAPH_\nKaraliau\xc4\x8diaus universitetas arba Albertina - pirmoji Pr\xc5\xabsijos auk\xc5\xa1toji mokykla, veikusi 1544\xe2\x80\x931945 m.\n_START_SECTION_\nIstorija\n_START_PARAGRAPH_\n1542 m. Pr\xc5\xabsijos kunigaik\xc5\xa1tis Albrechtas Brandenburgietis, Lietuvos did\xc5\xbeiojo kunigaik\xc5\xa1\xc4\x8dio Kazimiero dukters s\xc5\xabnus, \xc4\xafk\xc5\xabr\xc4\x97 auk\xc5\xa1tesni\xc4\x85j\xc4\x85 mokykl\xc4\x85 \xe2\x80\x93 partikuliar\xc4\x85 dvasininkams rengti. Jos ved\xc4\x97ju tapo kunigaik\xc5\xa1\xc4\x8dio patar\xc4\x97jas Abraomas Kulvietis, kuris pana\xc5\xa1i\xc4\x85 mokykl\xc4\x85 buvo \xc4\xafsteig\xc4\x99s ir Vilniuje. I\xc5\xa1 \xc5\xa1ios mokyklos i\xc5\xa1augo tuometinis Karaliau\xc4\x8diaus Albertinos universitetas, o Abraomas Kulvietis tapo \xc5\xa1io universiteto hebraj\xc5\xb3 ir graik\xc5\xb3 kalb\xc5\xb3 profesoriumi._NEWLINE_Universitetas i\xc5\xa1kilmingai atidarytas 1544 m. rugpj\xc5\xab\xc4\x8dio 14 d. Knypavos saloje pastatytame pastate, kuris kartu su katedros mokykla sudar\xc4\x97 u\xc5\xbedar\xc4\x85 ansambl\xc4\xaf su vartais \xc4\xaf \xc5\xa0v. Petro aik\xc5\xa1t\xc4\x99. \xc4\x8cia universitetas veik\xc4\x97 iki 1861 m., kai gavo naujus r\xc5\xabmus \xc5\xa0teindamo rajone. Naujasis itali\xc5\xa1kojo renesanso stiliaus Karaliau\xc4\x8diaus universiteto pastatas Parad\xc5\xb3 aik\xc5\xa1t\xc4\x97je pastatytas pagal Augusto \xc5\xa0tiulerio projekt\xc4\x85 1861\xe2\x80\x931862 m. 1944 m. rugpj\xc5\xab\xc4\x8dio 30 d. brit\xc5\xb3 aviacijos antskryd\xc5\xbei\xc5\xb3 metu Karaliau\xc4\x8diaus universitetas ir Zoologijos institutas bei greta buv\xc4\x99s Zoologijos muziejus susprogdinti._NEWLINE_Karaliau\xc4\x8diaus universiteto vietoje kra\xc5\xa1t\xc4\x85 okupavus Rusijai 1948\xe2\x80\x931967 m. veik\xc4\x97 Valstybinis Kaliningrado pedagoginis institutas, nuo 1967 m. \xe2\x80\x93 Valstybinis Kaliningrado universitetas, nuo 2005 m. Rusijos valstybinis Imanuelio Kanto universitetas._NEWLINE_Universitete i\xc5\xa1 prad\xc5\xbei\xc5\xb3 buvo \xc4\xafsteigtos 4 katedros: Teologijos, Teis\xc4\x97s, Medicinos ir Laisv\xc5\xb3j\xc5\xb3 men\xc5\xb3.\n_START_SECTION_\nUniversitetas ir Lietuva\n_START_PARAGRAPH_\nTeologijos fakultetas tapo Ma\xc5\xbeosios Lietuvos liuteronyb\xc4\x97s \xc5\xbeidiniu. Vienas i\xc5\xa1 pirm\xc5\xb3j\xc5\xb3 jo student\xc5\xb3 Martynas Ma\xc5\xbevydas para\xc5\xa1\xc4\x97 liuteroni\xc5\xa1kojo tik\xc4\x97jimo santrauk\xc4\x85 \xe2\x80\x93 Katekizm\xc4\x85, taip pat pirm\xc4\x85j\xc4\x85 liuteroni\xc5\xa1k\xc4\x85 liturgij\xc4\x85 lietuvi\xc5\xb3 kalba, i\xc5\xa1vert\xc4\x97 pirm\xc4\x85sias giesmes. Reformacijos tikslas buvo \xc5\xa1viesti liaud\xc4\xaf, kad toji pati gal\xc4\x97t\xc5\xb3 skaityti \xc5\xa0vent\xc4\x85j\xc4\xaf Ra\xc5\xa1t\xc4\x85, tod\xc4\x97l kunigas Jonas Bretk\xc5\xabnas i\xc5\xa1vert\xc4\x97 Biblij\xc4\x85 \xc4\xaf lietuvi\xc5\xb3 kalb\xc4\x85._NEWLINE_1718 m. atidaryta Lietuvi\xc5\xb3 kalbos katedra, 1718-1944 m. veik\xc4\x97 Karaliau\xc4\x8diaus universiteto Lietuvi\xc5\xb3 kalbos seminaras. Prie universiteto veikusios Karaliau\xc4\x8diaus spaustuv\xc4\x97s spausdino knygas ir lietuvi\xc5\xb3 kalba.'